ΓΡΑΠΤΗ ΕΡΩΤΗΣΗ P-4088/98

υποβολή: Luciana Castellina (GUE/NGL) προς το Συμβούλιο

(4 Ιανουαρίου 1999)

Θέμα: Το μέλλον των γλωσσικών τμημάτων των Ευρωπαïκών Σχολείων

Το επόμενο Συμβούλιο των Ευρωπαϊκών Σχολείων, το οποίο θα πραγματοποιηθεί στις Βρυξέλλες τον Ιανουάριο του 1999, θα πρέπει να λάβει θέση επί του αιτήματος που διατύπωσε στις 5 Ιουλίου 1998 η Ιταλική Κυβέρνηση σχετικά με τη σύσταση ενός τρίτου ιταλικού γλωσσικού τμήματος στα Ευρωπαϊκά Σχολεία των Βρυξελλών; πρέπει επίσης να λάβει θέση σχετικά με την πρόσκληση που του απηύθυνε η Ιταλική Κυβέρνηση να συμμετάσχει σε ένα σεμινάριο προβληματισμού για το μέλλον των Ευρωπαϊκών Σχολείων και για την ανανέωση του ρόλου τους.

Λαμβάνοντας υπόψη ότι μέχρι στιγμής δεν υφίστανται αντικειμενικά και διαφανή κριτήρια βάσει των οποίων πραγματοποιείται η σύσταση και η διατήρηση των γλωσσικών τμημάτων (όπως αποδεικνύτεται από τις αποφάσεις τις οποίες έλαβε το Ανώτατο Συμβούλιο τον Απρίλιο του 1998 στη Κοπεγχάγη που οδήγησαν στη σύσταση ορισμένων γλωσσικών τμημάτων και στην απόρριψη της σύστασης ορισμένων άλλων) και λαμβάνοντας υπόψη τη σημασία που έχει η ταχύτερη δυνατή αντιμετώπιση του προβλήματος ενόψει μάλιστα των επικειμένων διευρύνσεων, προτίθεται το Συμβούλιο να λάβει μέτρα για την προάσπιση των διαφόρων γλωσσών και πολιτιστικών στοιχείων που συνυπάρχουν στα Ευρωπαϊκά Σχολεία και να συμμετάσχει στον προβληματισμό σχετικά με το μέλλον τους και την ανανέωση του ρόλου τους;

ΑΠΑΝΤΗΣΗ

(22 Απριλίου 1999)

Το Συμβούλιο υπενθυμίζει ότι τα Ευρωπαϊκά Σχολεία ιδρύθηκαν βάσει της Σύμβασης για το καταστατικό των Ευρωπαϊκών Σχολείων, η οποία είχε συναφθεί το 1957 και της οποίας συμβαλλόμενα μέρη είναι μόνον τα κράτη μέλη (και όχι η Ευρωπαϊκή Κοινότητα). Επιπλέον, η νέα σύμβαση που υπογράφηκε από την Ευρωπαϊκή Κοινότητα και τα κράτη μέλη στις 21 Ιουνίου 1994 η οποία, μεταξύ άλλων, τροποποίησε τη διαδικασία λήψης των αποφάσεων στα πλαίσια των οργάνων των σχολείων, δεν έχει ακόμη επικυρωθεί από όλα τα υπογράφοντα μέρη, και συνεπώς, δεν έχει ακόμη τεθεί σε ισχύ.

Το Συμβούλιο αποδίδει μεγάλη σημασία στον γλωσσικό και πολιτιστικό πλουραλισμό των Ευρωπαϊκών Σχολείων τον οποίο διασφαλίζει η σύμβαση, αλλά θα επιθυμούσε να υπενθυμίσει στο Αξιότιμο Μέλος του Κοινοβουλίου ότι αυτό το ζήτημα αφορά όλα τα μέρη της σύμβασης του 1957.

Οι αποφάσεις σχετικά με εκπαιδευτικά ζητήματα εντός των σχολείων αποτελούν ευθύνη του Ανωτάτου Συμβουλίου των σχολείων, στο οποίο εκπροσωπούνται όλα τα κράτη μέλη και η Επιτροπή, και είναι επομένως το Συμβούλιο αυτό που αποφασίζει για ζητήματα σχετικά με τα γλωσσικά τμήματα.

Καθώς γνωρίζει το Αξιότιμο Μέλος του Κοινοβουλίου, ορισμένα οργανωτικά ζητήματα σχετικά με τα Ευρωπαϊκά Σχολεία, τέθηκαν κατά την τελευταία σύνοδο του Συμβουλίου των Υπουργών Παιδείας στις 4 Δεκεμβρίου 1998.Εξετάστηκε το θέμα του καθορισμού αντικειμενικών και διαφανών κριτηρίων όσον αφορά τα γλωσσικά τμήματα και το άνοιγμα και κλείσιμο των ίδιων των ευρωπαϊκών σχολείων, καθώς και της σημασία που έχει η εξασφάλιση ορθής ισορροπίας μεταξύ του αριθμού γλωσσικών τμημάτων και του αριθμού μαθητών.

Το Συμβούλιο υπογραμμίζει ότι η εξέταση αυτή πρέπει να γίνει με την επιφύλαξη των διατάξεων της ισχύουσας σύμβασης καθώς και της διαδικασίας επικύρωσης της σύμβασης του 1994, και ιδίως της αρμοδιότητας του Ανωτάτου Συμβουλίου.

Στο πλαίσιο αυτό, η Προεδρία, σε συνεννόηση με τα αρμόδια όργανα του Συμβουλίου που έχουν ασχοληθεί με το θέμα αυτό, έλαβε την πρωτοβουλία να καλέσει τον πρόεδρο του Ανωτάτου Συμβουλίου των ευρωπαϊκών σχολείων να ενημερώσει, έως το τέλος του έτους, τους υπουργούς συνερχομένους στο πλαίσιο του Συμβουλίου, σχετικά με τα αποτελέσματα των συζητήσεων που διεξάγοναι για τη βελτίωση της οργάνωσης των ευρωπαϊκών σχολείων.